सांसद अनुराग ठाकुर ने कहा कि जिन कार्यों की कल्पना नहीं की जा सकती थी, ऐसे कार्य देश की मोदी सरकार ने करके दिखा दिए हैं। अब लोग मान रहे हैं कि मोदी सरकार ने देशवासियों को मान-सम्मान के साथ जीने का अधिकार दिया है। नंगल-ऊना तलवाड़ा रेलवे लाइन जो 40 वर्षों में मात्र 37 किलोमीटर बन पाई थी, को बढ़ाकर पहले अम्ब-अंदौरा पहुंचाया और अब यह रेलवे लाइन चिंतपूर्णी-दौलतपुर तक पहुंचा दी है और इसी महीने इस नवनिर्मित लाइन का उद्घाटन भी कर दिया जाएगा। ऊना-हमीरपुर रेलवे लाइन के लिए 2,800 करोड़ रुपए की सैद्धांतिक मंजूरी मिल चुकी है और इस साल दीवाली पर इस लाइन का कार्य भी शुरू हो जाएगा। प्रदेश में यह पहला संसदीय क्षेत्र है जिसके तीनों जिले रेल से जुड़ जाएंगे।